## Pravilnik o držanju pčela i katastru pčelinje paše

### NN 18/2008 (13.2.2008.), Pravilnik o držanju pčela i katastru pčelinje paše

# MINISTARSTVO POLJOPRIVREDE, RIBARSTVA I RURALNOG RAZVOJA

**552**

Na temelju članka 33. stavka 2. i članka 34.a stavka 3. Zakona o stočarstvu
(»Narodne novine« br. 70/97, 36/98, 151/03 i 132/06), ministar poljoprivrede,
ribarstva i ruralnog razvoja donosi

## PRAVILNIK

### O DRŽANJU PČELA I KATASTRU PČELINJE PAŠE

I. OPĆE ODREDBE

Članak 1.

(Sadržaj Pravilnika)

Ovim Pravilnikom utvrđuju se uvjeti za smještaj pčelinjaka, način preseljenja
pčela, uvjeti držanja i iskorištavanja pčela, zaštita pčela, uspostava i vođenje
katastra pčelinjih paša, priprema i provedba pašnoga reda, način gospodarenja i
iskorištavanja pčelinjih paša u okviru pašnoga reda, obveze korisnika pašnoga
reda, praćenje i nadzor katastra i pašnog reda, te uspostava Evidencije pčelara
i pčelinjaka.

Članak 2.

(Značenje izraza)

Pojmovi upotrebljeni u ovom Pravilniku imaju sljedeće značenje:
1. *Pčelar* je fizička ili pravna osoba koja se bavi uzgojem pčela.
2. *Pčelinja zajednica* je skupina pčela (matica, radilice i trutovi) nastanjena
na saću u košnici.
3. *Pčelinjak* je skup košnica s pčelama koje su smještene na slobodnom prostoru,
odnosno u posebnoj stabilnoj ili montažnoj kućici, a može biti ugrađen u vozilo
za prijevoz.
4. *Stacionarni pčelinjak* jest pčelinjak na kojem pčelinje zajednice borave
tijekom cijele godine.
5. *Seleći pčelinjak* jest pčelinjak koji pčelar u sezoni cvatnje medonosnog bilja
seli s paše na pašu.
6. *Katastar pčelinje paše* jest baza podataka o prostornom rasporedu pčelinjih
paša, pčelinjaka i pčelara u Republici Hrvatskoj (u daljnjem tekstu: Katastar).
7. *Pašni red* utvrđuje način gospodarenja pčelinjim pašama.
8. *Evidencija pčelara i pčelinjaka* jest baza podataka koja obuhvaća popis
pčelara i pčelinjaka u Republici Hrvatskoj.
9. *Pčelinji proizvodi* su: rojevi pčela, matice, med, vosak, pelud, matična
mliječ, propolis i pčelinji otrov.
10. *Pčelinja paša* jest medonosno bilje određene strukture na pojedinom
lokalitetu.
11. *Predvidljiva paša* jest paša čiji je početak, trajanje i završetak, te
lokacija iskustveno poznata.
12. *Nepredvidljiva paša* jest paša čiji početak, trajanje i završetak, te
lokacija nije iskustveno poznata.
13. *Povjerenik pašnog reda* jest osoba određena od strane pčelarske udruge za
provođenje pašnog reda.
14. *Stajalište* jest unaprijed dogovorena mikro lokacija na koju pčelar dovodi
svoje pčelinje zajednice radi ispaše.
15. *Pasište* jest prostor kojeg pokrivaju pčelinje zajednice s jednog pčelinjaka.

II. SMJEŠTAJ PČELINJAKA

Članak 3.

(Postavljanje stacionarnog pčelinjaka)

(1) Pčelar je dužan postaviti pčelinjak tako da pčele ne smetaju susjedima,
prolaznicima, domaćim životinjama i javnom prometu.
(2) Nije dopušteno postaviti pčelinjak na udaljenosti manjoj od 500 metara od
proizvođačkih i prerađivačkih pogona i turističkih objekata tijekom turističke
sezone.
(3) Nije dopušteno postaviti pčelinjak na udaljenosti manjoj od 100 metara od
autoceste, željezničke pruge i aerodroma. Izletna strana pri smještaju
pčelinjaka ne smije biti okrenuta prema autocesti, željezničkoj pruzi i
aerodromu.
(4) Nije dopušteno postaviti pčelinjak na način da minimalna udaljenost između
dva pčelinjaka bude manja od 500 metara međusobne udaljenosti.
(5) Udaljenost između najbližeg pčelinjaka i registrirane oplodne stanice ne
smije biti manja od 2000 metara.
(6) Stacionarni pčelinjak do 20 pčelinjih zajednica kojem je izletna strana
okrenuta prema tuđem zemljištu ili javnom putu mora biti udaljen od međe tuđeg
zemljišta odnosno ruba puta najmanje 20 metara.
(7) Ako u stacionarnom pčelinjaku ima više od 20 pčelinjih zajednica udaljenost
od izletne strane do ruba javnog puta mora biti najmanje 50 metara, a od međe
tuđeg zemljišta najmanje 20 metara.
(8) Kada je udaljenost stacionarnog pčelinjaka u naseljenom mjestu manja od
propisanih udaljenosti iz stavaka 6. i 7. ovoga članka pčelinjak mora biti
ograđen zaštitnom ogradom (zid, puna ograda, gusta živica) višom od 2 metra. Ova
ograda mora biti sa svih strana pčelinjaka 2 metra duža od dužine izletne strane
pčelinjaka i postavljena najviše 10 metara od izletne strane.

III. KATASTAR PČELINJE PAŠE

Članak 4.

(Pčelinja paša)

Pčelinja paša u Republici Hrvatskoj daje se na gospodarenje pčelarskim udrugama
preko Hrvatskog pčelarskog saveza (u daljnjem tekstu: HPS), a dostupna je svim
zainteresiranim pčelarima.

Članak 5.

(Sadržaj Katastra)

(1) Katastar određuje osnovni medonosni potencijal pojedinih vrsta pčelinje paše
za područje svih općina u Republici Hrvatskoj i obvezna je osnova za pripremanje
i izvedbu pašnog reda na području pojedine općine ili više općina.
(2) Katastar sadrži:
– alfanumeričku bazu podataka,
– digitalnu kartu i
– analognu kartu.
(3) Karte sadrže ucrtane državne granice Republike Hrvatske, granice županija,
gradova i općina.
(4) Na kartama su ucrtani svi pčelinjaci koji su označeni simbolom, te
predstavljaju samostalni objekt.
(5) Unutar oznake – simbola se nalaze šifre pod kojima se pohranjuju podaci o
zemljopisnom položaju svakog pčelinjaka, podaci o pčelaru, te povjereniku pašnog
reda.
(6) Katastar uspostavljaju i vode pčelarske udruge prema mjestu djelovanja, te
HPS koji objedinjava podatke u Katastru za područje cijele Republike Hrvatske.
(7) Najkasnije do 31. ožujka svake godine HPS je dužan ažurirati Katastar.

Članak 6.

(1) Katastrom se, glede pašnih resursa, određuje:
1. vremenski pojava medenja,
2. površina pašnog izvora (medonosnog bilja) u hektarima i procijenjeni
relativni udio medonosnog bilja u ukupnom biljnom sastavu na području pasišta,
3. predvidljivost pčelinje paše.
(2) Broj pčelinjih zajednica po hektaru pašnog izvora (medonosnog bilja) kod
predvidljivih paša može odstupati najviše za 30% od vrijednosti preporučenog
broja pčelinjih zajednica po hektaru, obzirom na promjenjive razmjere medenja na
pojedinim područjima u Republici Hrvatskoj.

IV. PAŠNI RED

Članak 7.

(Sadržaj pašnog reda)

(1) Pašni red utvrđuje način gospodarenja pčelinjim pašama na području koje
zemljopisno pokriva pojedina pčelarska udruga.
(2) Pašnim redom se određuje:
– povjerenik pašnog reda,
– veličina pasišta,
– preporučena gustoća pčelinjih zajednica obzirom na količinu i vrstu paše,
– raspored stacionarnih pčelinjaka i raspored nezauzetih stajališta koja su
određena za privremeno dovoženje pčelinjih zajednica na pašu,
– način dodjeljivanja stajališta,
– način uređenja i označavanja stajališta,
– vrijeme dovoženja pčelinjih zajednica na pčelinju pašu,
– vrijeme odvoženja pčelinjih zajednica s pčelinje paše ovisno o medenju,
– postupak kad pčelar mora odseliti pčelinje zajednice sa stajališta,
– način izračuna troškova koji nastaju pri rasporedu pčelinjih zajednica i način
plaćanja.
(3) Pašni red utvrđuje pčelarska udruga, a potvrđuje HPS.
(4) Pašni red mora biti usklađen s Katastrom.

V. OBVEZE POVJERENIKA PAŠNOG REDA I KORISNIKA PČELINJE PAŠE

Članak 8.

(Određivanje Povjerenika pašnog reda)

(1) Na prijedlog pčelarske udruge, HPS određuje povjerenika pašnog reda (u
daljnjem tekstu: Povjerenik) na određenom području koji zemljopisno pokriva
pčelarska udruga.
(2) Povjerenik mora biti osposobljen za rad s GPS sustavom, te poznavati rad na
osobnom računalu.

Članak 9.

(Podnošenje Prijave za predvidljivu pašu)

(1) Pčelar, korisnik pčelinje paše, mora prije prijevoza pčelinjih zajednica na
pašu Povjereniku predati u roku od 30 dana prije očekivanja pčelinje paše ili
namjere dovoženja pčelinjih zajednica na prezimljavanje Prijavu za dodjelu
stajališta (u daljnjem tekstu: Prijava) u pismenom obliku, (putem pošte,
elektronske ili fax poruke) u kojoj moraju biti navedeni:
– ime i prezime pčelara, odnosno naziv tvrtke, adresa te telefonski broj,
– vrijeme planiranja dovoženja i odvoženja pčela,
– broj i vrsta prijevoznih jedinica i broj pčelinjih zajednica, te broj
pčelinjaka iz Evidencije pčela i pčelinjaka,
– željeno mjesto za postavljanje pčela.
(2) Povjerenik nakon zaprimanja Prijave mora pčelaru odgovoriti najkasnije u
roku od 15 dana prije predviđene pčelinje paše ili prije namjere dovoženja pčela
na prezimljavanje.
(3) Povjerenik izdaje pčelaru Suglasnost za smještaj pčelinjih zajednica na
obrascu iz Priloga 1. koji je tiskan uz ovaj Pravilnik i njegov je sastavni dio.
(4) Povjerenik može odbiti podnesenu Prijavu. U tom slučaju moraju se navesti
razlozi njezina odbijanja.
(5) Ako Povjerenik ne odgovori u roku na Prijavu, pčelar obavještava HPS koji je
dužan u roku od pet dana od dana zaprimanja obavijesti izvijestiti pčelara o
prihvaćanju ili neprihvaćanju Prijave.

Članak 10.

(Vremenski nepredvidljive paše)

(1) Kod vremenski nepredvidljive paše pčelar može Povjereniku u pisanom obliku
(elektronski ili faxom), odnosno osobno predati Prijavu 48 sati prije
namjeravanog dovoženja pčelinjih zajednica.
(2) Ako je na pasištu još slobodnog mjesta za dovoženje pčelinjih zajednica,
Povjerenik je dužan pčelaru izdati Suglasnost za smještaj pčelinjih zajednica iz
članka 9. stavka 3. ovoga Pravilnika, te pčele rasporediti najkasnije u roku od
24 sata.
(3) Ako Povjerenik ne odgovori na Prijavu, smatra se da na nju pristaje.

Članak 11.

(Postavljanje selećeg pčelinjaka)

(1) Povjerenik je dužan sukladno kapacitetu pasišta prije dovoženja pčelinjih
zajednica dogovoriti njihov smještaj s vlasnikom odnosno korisnikom zemljišta.
(2) Ako pčelar samostalno dogovori s vlasnikom odnosno korisnikom zemljišta
smještaj pčelinjih zajednica, dužan je o istome obavijestiti Povjerenika u roku
od 48 sati od postignutog dogovora.
(3) Seleći pčelinjak mora biti međusobno udaljen najmanje 200 metara zračne
linije i najmanje 500 metara od stacionarnog pčelinjaka, te najmanje 2000 metara
od oplodne stanice za uzgoj matica. Iznimno razmak između stajališta može biti
manji, ali u tom slučaju pčelinje zajednice dvojice vlasnika ne smiju imati
zajednički koridor letenja.
(4) Kada se radi o stajalištu na kojem će privremeno dovezene pčelinje zajednice
prezimljavati Povjerenik može zahtjevati da je između stajališta za
prezimljavanje i najbližeg stacioniranog pčelinjaka najmanja zračna udaljenost
od 500 metara.

Članak 12.

(Mjere potrebne tijekom postavljanja pčelinjih zajednica)
(1) Pčelar nakon postavljanja selećeg pčelinjaka na stajalište, mora odmah na
vidljivom mjestu označiti vlasništvo pčelinjaka, pločom pravokutnog oblika koja
ne smije biti manja od 20 x 30 cm, i na njoj mora biti čitko ispisano ime i
prezime, odnosno naziv tvrtke, adresa, telefonski broj pčelara te broj
pčelinjaka iz Evidencije pčelara i pčelinjaka.
(2) Kod ekološkog pčelinjaka pčelar mora uz podatke iz stavka 1. ovoga članka na
ploči navesti broj upisa u Upisnik ekoloških proizvođača i naziv nadzorne
stanice.

Članak 13.

(Odvoženje pčelinjih zajednica)
(1) Povjerenik obavještava zainteresirane pčelare o važnim događanjima i za
pčele opasnim promjenama na stajalištu.
(2) Povjerenik može tražiti da pčelar koji prevozi pčele, najkasnije u roku od
48 sati odseli pčelinje zajednice sa stajališta ako je paša završila i ne
postoji mogućnost za njenim obnavljanjem.
(3) Ako je pčelar tijekom korištenja paše nanio štetu vlasniku, odnosno
korisniku zemljišta, vlasnik odnosno korisnik zemljišta može tražiti odseljenje
pčelinjih zajednica. Vlasnik pčela je dužan pčelinje zajednice odseliti sa
stajališta najkasnije u roku od 48 sati.

VI. ZAŠTITA PČELA

Članak 14.

(Obavještavanje pčelara)

(1) Posjednik bilja koji upotrebljava sredstvo za zaštitu bilja koje je opasno
za pčele na površinama koje služe za pašu pčela i pravne osobe koje provode
dezinsekciju obvezni su o tome obavijestiti pčelare.
(2) Pravne osobe koje obavljaju zaprašivanje ili zamagljivanje površina protiv
insekata obvezne su o tome obavijestiti pčelare.
(3) Obavijest se objavljuje putem sredstava javnog priopćavanja, najkasnije 48
sati prije prskanja, navođenjem vrste bilja, područja i površine koja će se
prskati te vremena kada će se ono obaviti.
(4) U slučaju da se vrijeme tretiranja odgađa organizator ovog posla je dužan o
tome obavijestiti pčelare putem sredstava javnog priopćavanja.
(5) Prije ponovnog prskanja organizator tretiranja obvezan je ponoviti postupak
obavješćivanja.
(6) Proizvodni pogoni koji se bave preradom voća i drugih sličnih proizvoda, kad
su u stanju štetnom za zdravlje pčela (vrenje i sl.) moraju upotrebljenu
onečišćenu ambalažu držati u zatvorenim prostorijama ili je na drugi način
učiniti nedostupnom pčelama.

Članak 15.

(1) Pčelari su dužni zbog čuvanja pčela od napada drugih pčela ukloniti sve
povode za pojavu grabeža.
(2) Pčelar je dužan osigurati higijenski ispravno pojilište za pčele.

Članak 16.

(Prijevoz pčela)

(1) Pčele je dopušteno prevoziti u svim prijevoznim sredstvima na način da su
leta na košnicama zatvorena odnosno da za vrijeme prijevoza pčele ne mogu
izlijetati.
(2) Iznimno kod cestovnog prijevoza koji se obavlja noću, leta košnica mogu biti
otvorena.
(3) Pčelinje zajednice koje se sele na pašu moraju obvezno imati pratnju.
(4) Paketni rojevi i matice s pčelama pratiljama koje se prevoze ne moraju imati
pratnju.

Članak 17.

(Odbjegli roj)

(1) Vlasnik odnosno korisnik zemljišta dužan je omogućiti pčelaru praćenje i
hvatanje odbjeglog roja.
(2) Ako pčelar odnosno vlasnik roja pri njegovu traženju i hvatanju počini
vlasniku odnosno korisniku zemljišta štetu, dužan je tu štetu nadoknaditi.
(3) Ako odbjegli roj vlasnik ne skine u roku od 24 sata smatra se da vlasnik
roja nije poznat, te nalaznik roja obaviještava udrugu pčelara na tom području.

VII. EVIDENCIJA PČELARA I PČELINJAKA

Članak 18.

(Način prikupljanja podataka za Evidenciju)

(1) Svi pčelari i pčelinjaci upisuju se u Evidenciju pčelara i pčelinjaka u
Republici Hrvatskoj (u daljnjem tekstu: Evidencija).
(2) Evidenciju vodi Hrvatski stočarski centar (u daljnjem tekstu: HSC).
(3) Prikupljanje podataka za Evidenciju obavljaju Povjerenici.
(4) Evidencija se vodi u pisanom ili elektronskom obliku prema obrascu iz
Priloga 2. koji je tiskan uz ovaj Pravilnik i njegov je sastavni dio.
(5) Pčelarske udruge prikupljene podatke dostavljaju HPS-u, koji ih prosljeđuje
HSC-u na obradu.

Članak 19.

(Obveza davanja i ažuriranja podataka)

(1) Pčelar je obvezan dopustiti Povjereniku pristup pčelinjaku, te davati
podatke koji se od njega traže za potrebe Evidencije.
(2) Pčelar je dužan jednom godišnje dostaviti HPS-u podatke o brojnom stanju
pčelinjih zajednica na obrascu iz Priloga 3. koji je tiskan uz ovaj Pravilnik i
njegov je sastavni dio.
(3) Podaci iz stavka 2. ovoga članka moraju sadržavati broj pčelinjih zajednica
na dan 1. lipnja tekuće godine s rokom dostave od 15 dana.
(4) HPS prosljeđuje HSC-u podatke iz stavka 3. ovoga članka u roku od 15 dana od
dana njihova primitka.

Članak 20.

(Troškovi prikupljanja podataka)

Troškovi vođenja Katastra i Evidencije namiruju se iz naknada koje pčelari
korisnici ovih usluga uplaćuju HPS-u kao i iz drugih izvora koje po toj osnovi
ostvari HPS.

VIII. ZAVRŠNE ODREDBE

Članak 21.

(1) Pčelarske udruge i HPS dužni su u roku od godinu dana od dana stupanja na
snagu ovoga Pravilnika uspostaviti Katastar.
(2) HPS je dužan u roku od godinu dana od stupanja na snagu ovoga Pravilnika
dostaviti HSC-u podatke potrebne za uspostavu Evidencije.
(3) HSC je dužan u roku od tri mjeseca od dana dostave podataka iz stavka 2.
ovoga članka uspostaviti Evidenciju.

Članak 22.

Danom stupanja na snagu ovoga Pravilnika prestaje važiti Pravilnik o držanju
pčela (»Narodne novine« br. 60/98 i 71/98).

Članak 23.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/08-01/6
Urbroj: 525-1-08-1
Zagreb, 6. veljače 2008.

Ministar
**mr. sc. Božidar Pankretić**, v. r.

PRILOG 1.

Na temelju podnesene Prijave o dodjeli stajališta sukladno članku 9. Pravilnika
o držanju pčela i katastru pčelinje paše (»Narodne novine« br. 18/08) i odredbi
pašnog reda izdaje se

**SUGLASNOST

ZA SMJEŠTAJ PČELINJIH ZAJEDNICA**

Na temelju uvida u stanje na pasištu podnositelj zahtjeva može postaviti
pčelinje zajednice radi korištenja pčelinje paše i/ili njihova prezimljavanja
prema sljedećem rasporedu:

|  |  |  |  |  |
| --- | --- | --- | --- | --- |
| Ime i prezime odnosno naziv tvrtke i adresa vlasnika pčelinjih zajednica | Broj pčelinjih zajednica | Mjesto smještaja | Planirani datum | |
| Dolaska pčelinjih zajednica na pasište | Odlaska pčelinjih zajednica s pasišta |
|  |  |  |  |  |

U \_\_\_\_\_\_\_\_\_\_\_\_\_\_\_, dana \_\_\_\_\_\_\_\_\_\_\_

Povjerenik pašnog reda

\_\_\_\_\_\_\_\_\_\_\_\_\_\_\_\_\_\_\_\_

Vlasnik pčelinjih zajednica mora se prije njihova postavljanja na pasište
obratiti Povjereniku pašnog reda zaduženog za organizaciju njihova smještaja.
Za pčelinje zajednice odgovara vlasnik koji mora ispuniti sve zakonom propisane
odredbe koje se odnose na držanje pčela i njihovo zdravlje.
Vlasnik pčelinjih zajednica mora odvesti pčele do planiranog datuma odlaska.
Nakon navedenog roka vlasnik mora tražiti novu suglasnost za smještaj pčelinjih
zajednica na pasištu.

PRILOG 2.

![](dodatni/348975.gif)

PRILOG 3.

![](dodatni/348976.gif)

Pravilnik, NN 18/2008-552
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)